تورکییهنین دنیزلی شهرینه ۱۹۷۰-جی ایلده کؤچن آکچا عائلهسینین نقلیات ایشی داها سونرا بیزنسه چئوریلیب و ۸۰ یاشلی نسلیحان آکچانین ۳۰۰ میلیون تورک لیرهسی (۱۳۰ میلیون آزن) گلیری اولان، ۱۰۰۰ نفرلیک ایشچیدن عبارت بیزنسی ایداره ائتمهسیله نتیجلنیب.
قاینارینفو. آذ خبر وئریر کی، عبدالله و نسلیحان جوتلویو اکدیکلری تروزلری بازاردا ساتیب و یوکداشیما ایشینی حیاتا کئچیرهرک عائلهنی دولاندیرماغا چالیشیبلار. ۸ اؤولادی ایله دنیزلییه کؤچن آکچا عائلهسی کیرمیت فابریکلری اوچون ده یوک داشیماغا باشلاییب. عبدالله آکچانین نقلیات قزاسیندان سونرا حبسه گیرمهسی ائوین خانیمینین سوروجولوک وثیقهسی آلماسینا و ایشلری داوام ائتدیرمهسینه سبب اولوب. داها سونرا کیرمیت ایستحصالی، قازما ایشلری گؤرن شیرکت قوران نسلیحان آکچا عبدالله آکچانین ۵۰ یاشی اولارکهن صحتینده یارانان پروبلم سببیله ایشلری یئنیدن اله آلیب. دنیزلییه گلدیی گوندن بری میللی گئییمیندن ایمتینا ائتمهیهن نسلیحان آکچا حاضردا بئتون، آسفالت، اینشاعات، مئدیا ساحهسینده بیر چوخ شیرکتین صاحبیدیر. اؤتن ایل حیات یولداشینی ایتیرندن سونرا خستهلنن خانیم آکچا سون اولاراق ۱۲ میلیون آورو یاتیریملا آلینان ۱۲۵ یوک ماشینینین تحویل مراسیمینده ایشتیراک ائدیب.
خستهلیگی سببیله دانیشماقدا و یئریمکده چتینلیک چکن نسلیحان آکچا "ایللر اول چؤرک آلماغا بئله پولوموز یوخ ایدی. تارلادان ییغدیقلاریمیزی ساتیب پول قازانیردیق. دنیزلییه گلنده سادهجه ۱ ماشینیمیز وار ایدی. آرتیق صاحب اولدوغوموز ماشین سایینی اونوتموشام. حیات یولداشیم خسته لندیی اوچون ایشلری من تحویل آلدیم، اما هئچ کیم منیمله ایشلهمک ایستهمیردی. زامان کئچدیکجه بازاردا اؤزومه یئر ائتمهیه، پول قازانماغا باشلادیم. اؤولادلاریملا چالیشاراق بو گونلره گلدیک" دئییب.
آکچا عائلهسینین ان بؤیوک قیز اؤولادی اولان سمرا آکچا آجار آتا و آناسینین چالیشاراق ۳۰۰ میلیون تورک لیرهسی گلیری اولان مین نفردن عبارت بیزنسی اونلارا دؤور ائتدیکلرینی و بو ایشی بؤیوتمک مسئولیتلری اولدوغونو دئییب. او، بؤلگهده "خانیم آغا" لقبی ایله تانینان آناسینین قادین اولدوغو اوچون اولجه بو ساحهده قبول ائدیلمدیینی، لاکین موباریزه نتیجهسینده نسلیحان آکچانین سؤز صاحبی بیرینه چئوریلمهسینی خصوصیله وورغولاییب.
azb_Arab azb_Arab azb_Arab azb_Arab